สั่งการผู้ว่าราชการจังหวัดเตรียมรับมือภัยแล้ง ย้ำกำหนดแผนให้ประชาชนมีน้ำอุปโภค-บริโภคให้เพียงพอ
พลเอก อนุพงษ์  เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ  เปิดเผยว่า จากการติดตามสภาพอากาศ ร่วมกับกรมอุตุนิยมวิทยา คาดการณ์ว่าช่วงเดือนมกราคม - มีนาคม 2565 ปริมาณฝนรวมประเทศไทยจะต่ำกว่าค่าปกติและจะเข้าสู่ฤดูร้อนประมาณกลางเดือนกุมภาพันธ์เป็นต้นไป เพื่อเตรียมการป้องกันและแก้ไขปัญหาภัยแล้งปี 2565 เป็นไปอย่างมีประสิทธิภาพ จึงสั่งการไปยังกองอำนวยการป้องกันและบรรเทาสาธารณภัยจังหวัด ทุกจังหวัด  ติดตามข้อมูลสภาพอากาศ ปริมาณฝนที่ตก และปริมาณน้ำตามแหล่งน้ำต่างๆ อย่างต่อเนื่อง พร้อมวางแผนการบริหารจัดการน้ำ โดยใช้กลไกของคณะกรรมการ/คณะอนุกรรมการของจังหวัด กำหนดแนวทางการใช้น้ำเพื่อการอุปโภค-บริโภค การรักษาระบบนิเวศ การเกษตรและอุตสาหกรรม  ตลอดจนแนวทางการระบายและกักเก็บน้ำไว้ใช้ประโยชน์ตามแหล่งน้ำขนาดต่างๆ รวมทั้งทบทวนจัดทำแผนเผชิญเหตุภัยแล้งของจังหวัดให้สอดคล้องและเหมาะสมกับสถานการณ์ในพื้นที่นอกจากนี้  ยังสั่งการให้สำรวจพื้นที่หมู่บ้าน/ชุมชน ที่เคยเกิดปัญหาการขาดแคลนน้ำ รวมไปถึงพื้นที่อื่นๆ ที่มีปริมาณฝนตกน้อยจนไม่สามารถเก็บกักน้ำได้  โดยประสานโครงการชลประทาน การประปาส่วนภูมิภาคและหน่วยงานที่เกี่ยวข้อง กำหนดแผนปฏิบัติการป้องกันและแก้ไขปัญหาดังกล่าวให้ชัดเจน เพื่อให้ประชาชนมีน้ำเพื่อการอุปโภคบริโภคเพียงพอตลอดช่วงหน้าแล้งนี้ สำหรับการจัดสรรน้ำเพื่อการเกษตร ให้ดำเนินการตามแผนป้องกันและบรรเทาสาธารณภัยด้านการเกษตรในช่วงหน้าแล้ง ปี 2564/65 ของกระทรวงเกษตรและสหกรณ์  กำหนดมาตรการรองรับในพื้นที่ที่มีความเสี่ยงสูง โดยเฉพาะพืชสวนที่เป็นไม้ยืนต้นและมีความสำคัญทางเศรษฐกิจ พร้อมประสานกรมฝนหลวงและการบินเกษตร จัดทำฝนหลวงในพื้นที่เกษตร พื้นที่เสี่ยงขาดแคลนน้ำ หากประชาชนได้รับความเดือดร้อน ติดต่อขอรับความช่วยเหลือได้ที่สายด่วนนิรภัย 1784 ตลอด 24 ชั่งโมง